**Sogn videregående skole** var en videregående skole beliggende på Sogn i bydel Nordre Aker, på nordsiden av Ring 3. Skolen ble etablert som *Sogn Yrkesskole* i 1961, og fikk navnet 19. oktober 1976. Bygningsmassen er tegnet av arkitekt Karl Grevstad og Sverre Aasland. Skolen var en periode Norges største videregående skole med nær 3500 elever. Høsten 2013 ble skolen lagt ned og tilbudene ved skolen i hovedsak flyttet til den nye Kuben videregående skole på Økern. 

Eksisterende bygningsmasse er siden omdisponert. Høsten 2013 hadde Kuben videregående skole undervisning for noen grupper i deler av byggene. Til skolestart 2014 ble de to fløyene mot vest rehabilitert for å ta over den nye Blindern videregående skole. Den nye skolen er en sammenslåing av Berg videregående skole og Fagerborg videregående skole.

Skolen hadde egen avdeling med idrettshall, treningsrom og Sogn bad. Fra skolebygget går det gangbro over riksvei 150 (Ring 3) til Ullevål stadion T-banestasjon og Ullevaal Stadion.

Historie
--------

Sogn videregående skole.  Foto: Hans-Petter Fjeld 
Kuben videregående skole beholdt noe aktivitet i byggene til nedlagte Sogn videregående skole under navnet avdeling Ullevål.  Foto: Kuben yrkesarena, 2013 
Blindern videregående skole flyttet inn i rehabiliterte deler av nedlagte Sogn videregående skole fra høsten 2014.  Foto: C. Hill, 2016 
Etterstad videregående skole har siden 2014 aktivitet i H-bygget.  Foto: C. Hill, 2016 
Kuben videregående skole har siden 2018 aktivitet i I-bygget mot ringveien.  Foto: Kuben yrkesarena, 2018 
29. august 1961 ble Oslo Yrkesskole i Østre Elvebakke 2 fradelt en avdeling til den nye Sogn yrkesskole. Deler av skolen hadde da vært i bruk allerede fra 1960. Etter hvert ble Sogn utvidet med fag etter fag flyttet fra Oslo Yrkesskole. Rektor Klaus Torgård flyttet med fra Oslo Yrkesskole til Sogn. Skolen i Østre Elvebakke ble i 1976 omdøpt til dagens Elvebakken videregående skole. 19. oktober 1976 fikk yrkesskolen på Sogn også nytt navn, Sogn videregående skole.

Sogn videregående skole har i lengre perioder vært Oslos største skole, og en periode også Norges største, fra 1980, da skolen hadde rundt 3500 elever inkludert lærlinger og kveldsundervisning. Elevtallet har ellers variert fra ca 1850 i 1961-62 til ca 1200 ved overgangen til 2010-tallet. Det siste skoleåret, 2012-13, hadde skolen utdanningsprogrammene bygg- og anleggsteknikk, design og håndverk, elektrofag, helse- og oppvekstfag, naturbruk, service og samferdsel, teknikk og industriell produksjon, samt Vg3 påbygging til generell studiekompetanse. I tillegg hadde skolen tilbud til minoritetsspråklige. Sogn Kurs- og Kompetansesenter (SKK) var underlagt den videregående skolen med tilbud innen yrkesfaglig opplæring for voksne. 

Høsten 2013 ble Sogn vgs lagt ned. De fleste tilbudene og ansatte flyttet fra den tradisjonsrike yrkesskolen til den nye storsatsingen på yrkesfag i Oslo, Kuben yrkesarena på Økern.

Benjaminprisen
--------------

Ved Kuben videregående skole henger også prisen Sogn vgs mottok i 2008.  Foto: Kuben yrkesarena, 2021 
Sogn vgs hadde et anerkjent arbeid for inkludering og mot rasisme, blant annet gjennom fredelig konfliktløsning og skolemekling. Elevene ble trent i dialog og kommunikasjon for å demme opp for misforståelser og fordommer. Dette førte til at skolen fikk Benjaminprisen 2008.

Rektorer
--------

Klaus Torgård var skolens første rektor. Han ble med til Sogn da Oslo Yrkesskole ble delt i 1961. Han hadde da vært rektor ved Oslo Yrkesskole siden 1947. Klaus Torgårds vei som løper nord for Sogn videregående skole, mellom Torgny Segerstedts vei og Sognsveien, er navngitt etter rektoren. Midt på 1980-tallet var filolog og biografiforfatter Sturle Kojen rektor ved skolen. 

Skolen hadde ti rektorer i løpet av sine 52 år. I tillegg har to assisterende rektorer fungert i rollen i perioder.

* 1961–1974: Klaus Torgård (fra Oslo Yrkesskole)
* 1975–1978: Arne Rambæk
* 1978: Anne Berit Holm (fungerende i tre kortere perioder, 1978, 1983-1984 og 1987-1988)
* 1978–1983: Johan Kvikstad
* 1984–1987: Sturle Kojen (til Hellerud vgs)
* 1988–1994: Sverre Skogset
* 1994–1995: Odd Tjade (fungerende, til Hellerud vgs)
* 1995–2000: Kjell Richard Andersen (til ass. direktør Utdanningsetaten i Oslo)
* 2000–2006: Tore Bye-Johnsen
* 2006: Toril Slaatum Christie (fung.)
* 2006–2010: Elin Stavrum (til Lister vgs)
* 2010–2013: Thomas Koefoed (fra Brusetkollen skole også til Brusetkollen)

Tidligere elever og ansatte ved Sogn videregående skole
-------------------------------------------------------

For tidligere ansatte ved skolen, se Kategori:Pedagoger ved Sogn videregående skole.
For tidligere elever ved skolen, se Kategori:Alumni fra Sogn videregående skole.

Sogn skoleanlegg
----------------

Skoleanlegget på Sogn består av 9 bygninger navngitt med bokstaver fra A til I. De fire høyblokkene, A fra områdets hovedinngang fra Sognsveien mot øst, til D mot vest, med kantine, idrettshall og Sogn bad. Mot ringveien ligger 4 byggene I, E, F og G fra vest mot øst. Bygg I er det nyeste av byggene. Mot Klaus Torgårds vei nord på området ligger bygg H med verkstedshaller for teknologi- og industrifag og bilfag.

Etter nedleggingen av Sogn vgs er det fortsatt høy aktivitet innen videregående opplæring på anlegget. Høsten 2013 hadde Kuben videregående skole undervisning for noen grupper i deler av byggene, under navnet Kuben vgs, avdeling Ullevål. Høyblokkene C og D, som Kuben ikke disponerte ble bygget om til nye Blindern videregående skole, som åpnet høsten 2014. I forbindelse med disse arbeidene ble det høsten 2013 frigitt støvfibre med asbest. Hovedbygget ved gamle Sogn videregående skole ble stengt. Kuben beholdt I-bygget, nærmest ring 3, som undervisningslokale for oppfølgingstjenestens avdeling for bygg- og anleggsteknikk ut skoleåret 2014-2015, hvorpå tilbudet ble flyttet til Stovner videregående skole. Kuben vgs hadde etter det ingen undervisning tilknyttet avdeling Ullevål.

Til skolestart 2014 stod de to fløyene mot vest, C og D, ferdig rehabilitert for å ta over den nye Blindern videregående skole. Den nye skolen var en sammenslåing av Berg videregående skole og Fagerborg videregående skole. Samme høst tok Etterstad videregående skole over verkstedshallen, bygg H, med navnet Etterstad vgs, avdeling Ullevål. Tilbudene innen teknikk og industriell produksjon og transport og logistikk ble plassert der. Høyblokkene A og B står tomme og ubrukte. Tomme står også byggrekka I, E, F og G mot ringveien. 

Sommeren 2018 måtte Kubens avdeling for minoritetsspråklig opplæring ved avdeling Bredtvet flytte tilbake til Sogn. Skoleanlegget på Bredtvet ble tatt over av Refstad skole, som ble stengt på kort varsel. Kuben vgs kom dermed tilbake til Sogn fra høsten 2018. I-bygget som Kuben vgs holdt på høsten 2013 ble rehabilitert og klargjort for avdelingen. I 2019 ble også nabobygget, bygg E, rehabilitert og tatt i bruk av Kuben vgs. E-bygget ble fra 2019 også brukt for undervisning for Vg3 yrkesfag i skole innen IKT-servicefag og fra høsten 2020 for Helsefagarbeider. Fra 2023 tok Blindern vgs over avdelingen for minoritetsspråklig opplæring. Kuben vgs har etter dette ingen tilbud på avdeling Ullevål.

Referanser
----------

1. ↑  Mykleby, Axel (20. februar 2017). «Sverre Aasland». *Norsk kunstnerleksikon*. Besøkt 20. desember 2020.
2. ↑  Ingunn Blauenfeldt Christiansen: *Pris for konfliktløsning* Artikkel i Utdanning nr. 4 2009 side 8
3. ↑  «Arkivert kopi». Arkivert fra originalen 19. januar 2010. Besøkt 5. april 2010.
4. ↑  Refstad skole (3. juli 2018): *Skolebygget på Refstad åpner ikke til skolestart*, hentet 30. juli 2018

| * v
* d
* r
Vinnere av Benjaminprisen |
| --- |
|  | 
* 2002:Sunndal vgs
* 2003:Fjell skole
* 2004:Ila skole
* 2005:Gommerud skole
* 2006:Mandal vgs
* 2007:Skotselv skole
* 2008:Sogn vgs
* 2009:Skullerud skole
* 2010:Hagaløkka skole
* 2011:Karuss skole
* 2012:Greveskogen vgs
* 2013:Brandengen skole
* 2014:Uranienborg skole
* 2015:Sjøvegan vgs
* 2016:Løkenåsen skole
* 2017:Høyland ungdomsskole
* 2018:Kuben vgs
* 2019:Alvimhaugen barneskole
* 2020:Glemmen vgs
* 2021:Sofienberg skole
* 2022:Selbu ungdomsskole

 | Norges flagg |

| * v
* d
* r
Tidligere offentlige videregående skoler i Oslo |
| --- |
| Akers gymnasium **·** Berg **·** Berles **·** Bredtvet **·** Elisenberg **·** Fagerborg **·** Fernanda Nissen **·** Forsøksgymnaset **·** Frogner **·** Frogner Gymnas **·** Grefsen **·** Groruddalen **·** Hallings **·** Hegdehaugen **·** Manglerud • Nordstrand **·** Riis **·** Sandaker **·** Sinsen **·** Sofienberg **·** Sogn **·** Teisen **·** Vahl **·** Østre Aker |  |

Portal: Oslo

|  |  |
| --- | --- |
| Oppslagsverk/autoritetsdata | Oslo Byleksikon **·** VIAF **·** LCCN
 |